Druk - Joy! Digital
Druk word op tweërlei wyses beleef: ekstern of intern. Die veeleisendheid van die werksplek of sukkelende sosio-ekonomiese klimaat is voorbeelde van eksterne druk. Dit is egter die interne druk van onbeteuelde spanning, angs, frustrasie, en so meer wat mense in duie laat stort.
HOE OM DRUK SUKSESVOL TE VERWERK
1. Konfronteer druk: Druk gaan nie vanself weg nie. Om dit te konfronteer, sal 'n gevoel van beheer teweegbring, wat baie noodsaaklik is.
2. Ontleed en herstruktureer: Ontleed jou omstandighede. Identifiseer wat die stres veroorsaak (werksdruk, oorvol programme, persoonlike krisisse, verhoudingsprobleme) en herstruktureer dit tot 'n vlak waar jy verligting van stres het.
3.1. Organiseer jou denke. Volgens Spreuke 23:7 (Engelse ver-taling) is 'n mens soos wat jou denke is. Ineenstorting, siekte of teenspoed het dikwels hul oorsprong in die denke. Hou jou denke positief. 'n Mens word en ontvang soos wat jy dink.
3.2. Organiseer jou emosies. 'n Wyse slagspreuk lui: "As die emosie styg, daal die intellek." Onbeheerste emosies sal verkeerde besluite en gesindhede tot gevolg hê. Hanteer vrees, woede en frustrasie en verwelkom weer die Heilige Gees se krag tot selfbeheersing (Gal 5:22).
3.3. Organiseer jou lewe opnuut. Intense druk kan 'n mens magteloos en rigtingloos laat voel. Organiseer jou lewe opnuut en skryf jou persoonlike lewensboek vol avontuurlike hoofstukke. Elkeen moet sy eie storie lees.
4. Anker jou geloofslewe: Stimuleer jou geloofslewe deur Woordstudie en leesstof oor geloofshelde. Kombineer gebed daarmee en ervaar hoedat God jou met Sy vrede en versterking aanraak om jou lewensreis in Sy rus voort te sit. Hy wat voor die Almagtige kniel, kan voor enige magtige situasie staande bly!